Diari Oficial de la Generalitat Valenciana


Sumari del DOGV 7941, del 21-12-2016 (2016/10635)

DECRET 178/2016, de 2 de desembre, del Consell, pel qual es crea el Registre d'Entitats Memorialistes de la Comunitat Valenciana
--------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/12/02/178/dof/vci/html**

### Dades del document

Número de DOGV
:   7941

Data del DOGV
:   21-12-2016

Secció del DOGV
:   I. DISPOSICIONS GENERALS

Número del document
:   2016/10491


Data del document
:   02-12-2016

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Decret

Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * legislació

DECRET 178/2016, de 2 de desembre, del Consell, pel qual es crea el Registre d'Entitats Memorialistes de la Comunitat Valenciana [2016/10769]  
PREÀMBUL  
  
La Generalitat, en virtut de l'article 49.1.1a de l'Estatut d'Autonomia de la Comunitat Valenciana, té competència exclusiva sobre l'organització de les seues institucions d'autogovern, en el marc del propi Estatut. Aquest precepte, interpretat conjuntament amb l'article 148.1.1a de la Constitució, no ha d'entendre's referit només a l'organització de les institucions estatutàries, o els òrgans i institucions més directament vinculades amb el model d'autogovern de la comunitat autònoma, sinó que pot fer-se extensiu al disseny, estructura i organització de l'Administració pública autonòmica. Així mateix, la Generalitat, té la competència exclusiva en matèria de fundacions i associacions de caràcter docent, cultural, artístic i benèfic/assistencial, de voluntariat social i semblants, l'àmbit principal d'actuació de les quals siga la Comunitat Valenciana, a l'empara de l'article 49.1.23a de l'esmentada norma institucional bàsica.  
El Decret 181/2002, de 5 de novembre, del Govern Valencià, va crear el Registre autonòmic d'Associacions de la Comunitat Valenciana, per a la inscripció de les associacions que desenvolupen principalment les seues funcions en l'àmbit territorial de la Comunitat Valenciana.  
El Reial Decret 949/2015, de 23 d'octubre, va aprovar, recentment, el Reglament del Registre Nacional d'Associacions, que té per objecte la inscripció de les associacions, federacions, confederacions i unions d'associacions d'àmbit estatal, i de totes aquelles que no desenvolupen principalment les seues funcions en l'àmbit territorial d'una única comunitat autònoma, sempre que, en ambdós casos, no tinguen fi de lucre i no estiguen sotmeses a un règim associatiu específic.  
En matèria de fundacions, el Decret 68/2011, de 27 de maig, del Consell, pel qual s'aprova el Reglament de fundacions de la Comunitat Valenciana, va regular el Registre de Fundacions de la Comunitat Valenciana.  
Finalment, el Reial Decret 1611/2007, de 7 de desembre, va aprovar el Reglament del Registre de Fundacions de competència estatal, per a la inscripció entre altres, de les fundacions que desenvolupen la seua activitat en tot el territori de l'Estat o principalment en el territori de més d'una comunitat autònoma.  
Així doncs, és perfectament possible que tant associacions com fundacions que actuen a la Comunitat Valenciana, però no sols en aquesta, figuren inscrites en els registres d'àmbit estatal.  
Amb esperit de reconciliació, integració, concòrdia, i de respecte al pluralisme, el legislador estatal va aprovar la Llei 52/2007, de 26 de desembre, per la qual es reconeixen i amplien drets i s'estableixen mesures en favor dels qui van patir persecució o violència durant la guerra civil i la dictadura. Aquesta llei va implicar un canvi substancial per integrar mesures, reconèixer drets i establir «les bases perquè els poders públics duguen a terme polítiques públiques dirigides al coneixement de la nostra història i al foment de la memòria democràtica.»  
En conseqüència, sent voluntat de la Generalitat promoure, en el marc de la seua política en matèria de recuperació de la memòria històrica i democràtica, l'actuació de les entitats memorialistes, no resulta possible identificar, a l'empara dels registres assenyalats donada la seua configuració, les entitats, ja siguen associacions o fundacions, entre els objectius i fins estatutaris de les quals figure la memòria democràtica valenciana o la defensa dels drets de les víctimes.  
Amb la finalitat de conéixer el nombre d'entitats existents a la Comunitat Valenciana i els seus fins, i tindre-les d'aquesta manera identificades, a l'efecte de possibilitar una correcta política de foment del moviment memorialista, en tant que contribueixen a la conscienciació social per a la preservació de la memòria democràtica valenciana i a la defensa dels drets de les víctimes, i de servir d'instrument de relació amb les referides entitats que desenvolupen la seua activitat en l'àmbit territorial de la Comunitat Valenciana, es considera necessari crear un registre específic d'entitats memorialistes.  
  
No obstant això, i atés que no és desig de l'Administració autonòmica valenciana que això supose una càrrega excessiva, ni per a les mateixes entitats ni per a les unitats administratives que hagen de gestionar el registre esmentat, en la línia del que preveu el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, és per això que la incorporació a aquell que es regula en aquest decret naix de la necessària inscripció prèvia en algun dels registres públics indicats anteriorment, aprofitant la tramitació que la corresponent inscripció en aquells va suposar.  
Amb la regulació efectuada, s'ha intentat, en la mesura que siga possible, simplificar al màxim el procediment i els requisits necessaris per a la inscripció en el Registre i, simultàniament, facilitar la seua posada en marxa quant a l'organització administrativa, estructura i funcionament.  
Finalment, s'arreplega la regulació referida a la creació del fitxer de dades corresponent, que imposa la Llei orgànica 15/1999, de 13 de desembre, de protecció de dades de caràcter personal.  
En el procediment d'elaboració d'aquest decret s'han observat els tràmits previstos en la Llei 5/1983, de 30 de desembre, del Consell, i restant normativa d'aplicació, s'han emés els corresponents informes preceptius, i s'hi ha inclòs també un període d'informació pública.  
  
En virtut de tot el que s'ha exposat, a proposta de la consellera de Justícia, Administració Pública, Reformes Democràtiques i Llibertats Públiques, segons el que estableix l'article 18.f i 28.c de la Llei 5/19831, de 30 de desembre, de la Generalitat, del Consell, de conformitat amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió de 2 de desembre de 2016,  
  
  
  
DECRETE  
  
Article 1. Creació i règim jurídic  
1. Es crea el Registre d'Entitats Memorialistes de la Comunitat Valenciana, de caràcter públic i gratuït, dependent de la conselleria competent en matèria de memòria històrica i democràtica, de conformitat amb el que disposa la Llei 52/2007, de 26 de desembre, per la qual es reconeixen i amplien drets i s'estableixen mesures en favor dels qui van patir persecució o violència durant la Guerra Civil i la dictadura, i la resta de normativa vigent sobre la matèria.  
2. La seua finalitat és la inscripció voluntària de les entitats memorialistes, açò és, associacions i fundacions sense ànim de lucre, que tinguen entre els seus fins la memòria històrica i democràtica valenciana o la defensa dels drets de les víctimes i que es troben degudament inscrites en el Registre Autonòmic d'Associacions de la Comunitat Valenciana o en el Registre de Fundacions de la Comunitat Valenciana.  
3. Així mateix, podran sol·licitar la seua inscripció aquelles entitats memorialistes que, desenvolupant les seues funcions a la Comunitat Valenciana, es troben inscrites en el Registre Nacional d'Associacions o en el Registre de Fundacions de competència estatal.  
  
Article 2. Objecte  
El Registre d'Entitats Memorialistes de la Comunitat Valenciana té per objecte permetre a la conselleria competent en matèria de memòria històrica i democràtica:  
a) Conéixer el nombre d'entitats memorialistes existents a la Comunitat Valenciana i els seus fins.  
b) Servir d'instrument que facilite la relació de la conselleria esmentada amb les referides entitats que desenvolupen la seua activitat en l'àmbit territorial de la Comunitat Valenciana.  
c) Possibilitar una correcta política de foment del moviment memorialista de la Comunitat Valenciana.  
  
Article 3. Estructura  
El Registre s'estructura en les seccions següents:  
Secció 1a. Associacions.  
Secció 2a. Federacions, confederacions i unions d'associacions.  
  
Secció 3a. Fundacions.  
  
Article 4. Contingut  
1. El contingut del Registre estarà integrat per les entitats memorialistes inscrites en el Registre Autonòmic d'Associacions de la Comunitat Valenciana, en el Registre de Fundacions de la Comunitat Valenciana, en el Registre Nacional d'Associacions o en el Registre de Fundacions de competència estatal que, desenvolupant les seues funcions a la Comunitat Valenciana, sol·liciten la seua inscripció.  
2. Es procedirà a la inscripció de cada entitat en un foli independent, que serà numerat correlativament. En la seua respectiva fitxa es disposarà de camps per a l'anotació dels punts següents:  
a) Denominació.  
b) Secció.  
c) L'àmbit territorial d'actuació  
d) Data d'inscripció en el registre corresponent públic d'associacions o fundacions.  
e) Adreça.  
f) Identitat dels titulars dels òrgans de govern i representació.  
  
g) Les entitats que constitueixen o integren les federacions, confederacions o unions, si és el cas.  
3. Annex al Registre existirà un arxiu en què es conservarà un expedient per cada una de les entitats inscrites, i en el qual s'arxivaran tots els documents que es produïsquen en relació amb l'entitat. Aquests expedients es consideraran part integrant del Registre.  
  
Article 5. Sol·licitud d'inscripció  
1. Les inscripcions es realitzaran a sol·licitud de les entitats interessades, que hauran d'aportar els documents següents:  
a) Declaració responsable, firmada pel secretari o secretària de l'entitat, en la qual consten els fins de l'entitat, així com el número d'inscripció en el Registre Autonòmic d'Associacions de la Comunitat Valenciana, en el Registre de Fundacions de la Comunitat Valenciana.  
b) Còpia confrontada dels estatuts i número d'inscripció, en el cas d'entitats inscrites en el Registre Nacional d'Associacions o en el Registre de Fundacions de competència estatal.  
c) Certificat del secretari o secretària de l'entitat en què conste la relació nominal de les persones que constitueixen els òrgans de govern i representació.  
d) Adreça de l'entitat.  
2. Els requisits per a l'admissió d'una entitat seran els següents:  
a) Que no tinga ànim de lucre.  
b) Que actue en el territori de la Comunitat Valenciana.  
c) Que tinga un domicili en el territori de la Comunitat Valenciana.  
  
3. Les sol·licituds d'inscripció es dirigiran a la persona titular de la direcció general competent en matèria de memòria històrica i democràtica, responsable del registre, i s'hauran de presentar en la forma prevista per la legislació reguladora del procediment administratiu comú de les administracions públiques.  
4. La documentació que, si és el cas, haja d'adjuntar-se a la sol·licitud podrà ser original o aportar-se mitjançant un certificat estés per la secretària o persona facultada per a això d'acord amb els estatuts.  
  
Article 6. Resolucions d'inscripció  
1. La instrucció dels expedients d'inscripció correspondrà a la direcció general competent en matèria de memòria històrica i democràtica, que revisarà la documentació aportada i comprovarà el compliment dels requisits exigits.  
2. La persona responsable del registre dictarà una resolució acordant o denegant la inscripció. La inscripció en el Registre té valor declaratiu.  
  
3. El termini màxim per a resoldre i notificar serà de tres mesos des de la data de presentació de la sol·licitud. La resolució és susceptible d'un recurs d'alçada.  
  
Article 7. Drets i deures de les entitats inscrites en el Registre  
1. Les entitats memorialistes inscrites en el Registre tenen dret a:  
a) Rebre, sense necessitat de sol·licitud expressa, informació relativa a les activitats, que en relació amb la memòria històrica i democràtica, programe i desenvolupe la conselleria competent en la matèria.  
b) Participar en les convocatòries de subvencions que concedisca, en règim de concurrència competitiva, la conselleria competent en matèria de recuperació de la memòria històrica i democràtica, complint les obligacions normatives que es determinen.  
c) Participar, de forma directa o adequadament representades, en els òrgans consultius que es constituïsquen per a assessorar, en matèria de memòria històrica i democràtica, la conselleria competent, en els termes que reglamentàriament es determinen.  
d) Poder ser convocades, per la conselleria competent en la matèria esmentada, a reunions en què la seua experiència i opinió puga ajudar a la presa de decisions.  
2. La inscripció de les entitats memorialistes en el Registre els obliga a:  
a) Notificar al Registre qualsevol modificació de les dades dins del mes següent a què es produïsquen.  
b) Comunicar el programa anual d'activitats en el mes de desembre de cada exercici.  
L'incompliment d'aquestes obligacions així com la dissolució o extinció de l'entitat podrà donar lloc a la seua baixa en el Registre, sense perjuí de la seua baixa voluntària en qualsevol moment, degudament acordada per l'òrgan d'aquesta que resulte competent d'acord amb els seus estatuts.  
  
  
DISPOSICIONS ADDICIONALS  
  
Primera. Incidència pressupostària  
L'aplicació i desenvolupament d'aquest decret no podrà tindre cap incidència en la dotació dels capítols de despesa assignats a la conselleria competent en matèria de memòria històrica i democràtica, i, en tot cas, haurà de ser atesa amb els mitjans personals i materials de la Conselleria esmentada.  
  
Segona. Protecció de dades de caràcter personal  
1. Es crea el fitxer de dades de caràcter personal del Registre d'Entitats Memorialistes de la Comunitat Valenciana, que comprén els elements definidors següents:  
a) Nom del fitxer.  
b) Unitat o unitats amb accés al fitxer o tractament.  
c) Nivell de mesures de seguretat.  
d) Estructura del fitxer.  
e) Origen de les dades.  
f) Comunicacions previstes.  
g) Transferències internacionals de dades.  
h) Servei o unitat davant del qual poden exercitar-se els drets d'accés, rectificació, cancel·lació i oposició.  
i) Informació sobre connexió amb altres sistemes.  
2. La creació i modificació del fitxer esmentat en l'apartat anterior serà notificada a l'Agència Espanyola de Protecció de Dades, per a la seua corresponent inscripció en el Registre General de protecció de dades a què es refereix l'article 39.2.a de la Llei Orgànica 15/1999, de 13 de desembre, reguladora de la protecció de dades de caràcter personal (LOPD), i la normativa que la desplega.  
3. El contingut dels elements que configuren el fitxer adés esmentat s'arrepleguen en l'annex únic d'aquest decret, i aquest fitxer es podrà modificar mitjançant l'ordre de la persona titular de la conselleria amb competències en matèria de memòria històrica i democràtica.  
  
  
DISPOSICIONS FINALS  
  
Primera. Habilitació per al desplegament reglamentari  
Es faculta la persona titular de la conselleria competent en matèria de memòria històrica i democràtica per a dictar totes les disposicions que, en desplegament d'aquest decret, siguen necessàries.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 2 de desembre de 2016  
  
El president de la Generalitat,  
XIMO PUIG I FERRER  
  
La consellera de Justícia, Administració Pública,  
Reformes Democràtiques i Llibertats Públiques,  
Gabriela Bravo Sanestanislao  
  
  
ANNEX ÚNIC  
  
Fitxer  
a) Nom fitxer: Registre d'Entitats Memorialistes de la Comunitat Valenciana.  
Finalitat: inscripció de les entitats memorialistes de la Comunitat Valenciana, prèviament inscrites com a associacions o fundacions d'acord amb la normativa vigent en la matèria.  
b) Unitat o unitats amb accés al fitxer o tractament: Direcció General de Reformes Democràtiques. Conselleria de Justícia, Administració Pública, Reformes Democràtiques i Llibertats Públiques.  
c) Nivell de mesures de seguretat: bàsic.  
d) Estructura del fitxer:  
Dades identificatives  
- Nom  
- Cognoms  
- Sexe  
- DNI/NIF  
- Adreça  
- Telèfon  
- Signatura  
Sistema de tractament: mixt.  
e) Origen de les dades: Registre Autonòmic d'Associacions de la Comunitat Valenciana, Registre de Fundacions de la Comunitat Valenciana, Registre Nacional d'Associacions, Registre de Fundacions de competència estatal, la persona interessada o el seu representant legal.  
Procediments d'arreplega:  
- Declaracions o formularis  
f) Comunicacions previstes: registres públics.  
g) Transferències internacionals de dades: no se'n preveuen.  
h) Servei o unitat davant el qual poden exercitar-se els drets d'accés, rectificació, cancel·lació i oposició: Conselleria de Justícia, Administració Pública, Reformes Democràtiques i Llibertats Públiques. Direcció General de Reformes Democràtiques. Servei d'Anàlisi i Impuls dels Drets, Llibertats i Desenvolupament Democràtic. Registre d'entrada.  
  
i) Informació sobre connexió amb altres sistemes: no se'n preveuen.


Còpia Permalink ELI